Cea mai mare performanță a României la Cupa Mondială rămâne sfertul jucat de Generația de Aur în 1994, dar am avut totuși un român care a cucerit cel mai important trofeu din fotbalul internațional. Click! a relatat povestea lui Josef "Jupp" Posipal, singurul conațional care a câștigat turneul.
Josef Posipal, campion mondial cu Germania de Vest în 1954, s-a născut la Lugoj, pe 20 iunie 1927, dintr-un tată german și o mamă cu origini maghiare.
A plecat în Germania în adolescență, iar începuturile sale în țara adoptivă au fost întunecate de război și de pierderea tatălui, scrie Click!
Și-a făcut debutul în fotbal la TSV Badenstedt, dar primul moment mare din carierea sa avea să se contureze în 1949, când a fost transferat la Hamburger SV.
Deși și-a început cariera ca atacant, Jupp Posipal s-a transformat încet-încet în fundaș.
Probabil cel mai important episod al carierei sale rămâne Cupa Mondială din 1954, trofeu câștigat de Germania de Vest după o finală de poveste cu Ungaria marelui Puskas. Posipal a jucat un rol-cheie în apărarea vest-germană.
După ce s-a retras din fotbal, Posibal a devenit antrenor și mentor. Numele său a continuat să dăinuiască în fotbalul german, prin fiul său, Peer Posipal, și nepotul său, Patrick Posipal.
Josef "Jupp" Posipal, lugojeanul adoptat de Germania, a murit la Hamburg, în 1997.